
Text rozhodnutia
Súd: Krajský súd Bratislava Spisová značka: 21CoE/602/2016 Identifikačné číslo súdneho spisu: 1412211682 Dátum vydania rozhodnutia: 17. 10. 2017 Meno a priezvisko sudcu, VSÚ: JUDr. Eugen Palášthy ECLI: ECLI:SK:KSBA:2017:1412211682.1 Uznesenie Krajský súd v Bratislave, v senáte zloženom z predsedu senátu JUDr. Eugena Palášthyho a členov senátu JUDr. Lýdie Noskovičovej a JUDr. Moniky Školníkovej, v exekučnej veci oprávneného: DÔVERA zdravotná poisťovňa, a.s., Einsteinova 25, 851 01 Bratislava, IČO: 35 942 436, proti povinnému: B.P.B. spol. s r.o., Karloveská 63, 841 55 Bratislava, IČO: 35 901 608, vedenej súdnym exekútorom JUDr. Ladislavom Kováčom, PhD., Južná trieda 93, Košice, pod sp. zn. EX 2555/2012, na vymoženie sumy vo výške 2.514,05 eur a trov exekúcie, o odvolaní súdneho exekútora proti uzneseniu Okresného súdu Bratislava IV, č.k. 16Er/390/2012-11 zo dňa 25.10.2016, takto r o z h o d o l : Krajský súd v Bratislave, uznesenie Okresného súdu Bratislava IV, č.k. 16Er/390/2012-11 zo dňa 25.10.2016, v časti I. výroku o trovách exekúcie p o t v r d z u j e . o d ô v o d n e n i e : 1. Súd prvej inštancie napadnutým uznesením nepriznal súdnemu exekútorovi nárok na náhradu trov exekúcie, nakoľko súdny exekútor podaním zo dňa 13.5.2013 vyhlásil, že si trovy exekúcie neuplatňuje. Prvoinštančný súd zároveň oprávnenému, ani povinnému nepriznal trovy exekúcie, nakoľko sa exekúcia zastavila zo zákona z dôvodu vyhlásenia konkurzu na majetok povinného a ani jeden z účastníkov konania jej zastavenie nezavinil. 2. Proti tomuto uzneseniu podal odvolanie súdny exekútor, ktorý namietal, že mu neboli priznané trovy exekúcie. Nepriznaním trov exekúcie súdom prvej inštancie v tomto konaní musí vynaložené trovy znášať súdny exekútor a to aj napriek tomu, že konal k čomu ho poveril súd a nenesie vinu na zastavení exekúcie - exekučné konanie bolo zastavené ex offo z dôvodu vyhlásenia konkurzu na majetok povinného. Z uvedeného dôvodu súdny exekútor žiadal, aby mu boli priznané trovy exekúcie vo výške 39,83 eur. 3. Krajský súd v Bratislave ako súd odvolací (§ 34 zákona č. 160/2015 Z.z. Civilný sporový poriadok v znení neskorších právnych predpisov (ďalej len „CSP“) v spojení s § 470 CSP), po preskúmaní obsahu spisu a napadnutého uznesenia v medziach daných rozsahom a dôvodmi odvolania (§ 379 a 380 CSP), bez nariadenia odvolacieho pojednávania, po oboznámení sa s procesným postupom súdu prvej inštancie dospel k záveru, že uznesenie je v časti I. výroku o trovách exekúcie vecne správne. 4. Odvolací súd zistil z obsahu spisu, že exekučné konanie sa začalo dňa 6.8.2012 a dňa 3.9.2012 poveril súd prvej inštancie vykonaním exekúcie súdneho exekútora JUDr. Ladislava Kováča, PhD. Súdny exekútor doručil prvoinštančnému súdu dňa 13.5.2013 podnet na zastavenie exekúcie z dôvodu, že Okresný súd Bratislava I uznesením č.k. 3R/2/2013-146 zo dňa 12.3.2013, ktoré nadobudlo právoplatnosť a stalo sa vykonateľným dňa 20.3.2013, povolil reštrukturalizáciu povinného. Súdny exekútor zároveň oznámil súdu, že si neuplatňuje trovy exekúcie. Súd prvej inštancie lustráciou v obchodnom registri zistil, že na majetok povinného bol vyhlásený konkurz, čím sa podľa ust. § 48 zákona č. 7/2005 Z.z. o konkurze a reštrukturalizácii v znení neskorších predpisov, čím došlo ex offo k zastaveniu exekúcie. Súd prvej inštancie súdnemu exekútorovi nepriznal trovy exekúcie, nakoľko si ich súdny exekútor neuplatnil. 5. Podľa ust. § 203 ods. 3 zákona č. 233/1995 Z.z. o súdnych exekútoroch a exekučnej činnosti v znení neskorších predpisov (ďalej len „EP“), ak sa exekúcia zastaví z dôvodu, že na majetok povinného bol vyhlásený konkurz, nevyhnutné trovy exekúcie znáša oprávnený a súd bez zbytočného odkladu na návrh exekútora rozhodne o ich výške. 6. Z citovaného ustanovenia EP vyplýva, že v prípade, že došlo k zastaveniu exekúcie z dôvodu že na majetok povinného bol vyhlásený konkurz, má súdny exekútor nárok na náhradu trov exekúcie, pričom povinnosť na ich úhradu sa ukladá oprávnenému. Súdny exekútor však svojím podaním zo dňa 30.4.2013, ktoré bolo súdu prvej inštancie doručené dňa 13.5.2013 vyhlásil, že si trovy exekúcie neuplatňuje. Z uvedeného dôvodu súd prvej inštancie správne rozhodol, keď mu nárok na náhradu trov exekúcie nepriznal. 7. S poukazom na vyššie uvedené skutočnosti, odvolací súd uznesenie súdu prvej inštancie v jeho I. časti výroku o trovách exekúcie v zmysle § 387 ods. 1 CSP ako vecne správne potvrdil. 8. Toto uznesenie bolo členmi senátu prijaté pomerom hlasov 3:0 (§ 393 ods. 2 druhá veta zákona CSP). Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť v podpísané advokátom (§ 429 ods. 1 CSP). Povinnosť právneho zastúpenia advokátom dovolateľ nemá len v prípadoch vymedzených § 429 ods. 2 CSP. V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Nesplnenie náležitostí vyžadovaných § 428 a § 429 CSP má za následok odmietnutie dovolania (§ 447 písm. d/, e/ CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1412211682.1 (dáta aktuálne k 11. 11. 2026). Záväzné je znenie zverejnené súdom.




